Uredba Sveta (ES) št. 1185/2003

z dne 26. junija 2003

o odstranjevanju plavuti morskih psov na krovu plovil

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti, zlasti člena 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju naslednjega:

(1) Skladno z Uredbo Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov v skladu s skupno ribiško politiko [3] skupna ribiška politika zagotavlja takšno izkoriščanje živih vodnih virov, ki omogoča trajnostne gospodarske, okoljske in socialne razmere, Svet pa mora izoblikovati ukrepe Skupnosti, ki urejajo dostop do voda in virov ter trajnostno opravljanje ribolovnih aktivnosti.

(2) Ribe, ki spadajo v takson Elasmobranchii, ki vključuje morske pse, raže in podobne vrste, so zaradi lastnosti njihovega življenjskega cikla v glavnem zelo ranljive, kar se tiče izkoriščanja. Večina teh vrst se ponavadi ujame kot prilov pri ribolovnih aktivnostih Skupnosti, katerih cilj so vrednejše vrste.

(3) Trenutna znanstvena spoznanja, ki v glavnem temeljijo na preučevanju količin ulova, kažejo, da je veliko staležev morskih psov hudo ogroženih.

(4) Dokler ne izvemo več o populacijski dinamiki morskih psov in njihovem odzivu na izkoriščanje, kar bi omogočilo pripravo ustreznih in celovitih načrtov upravljanja, bodo na ohranitev morskih psov pozitivno vplivali vsi ukrepi, ki preprečujejo, da bi se razvijalo ravnanje, ki ni trajnostno, in ki pripeljejo do manjšega izkoriščanja morskih psov.

(5) Praksa rezanja plavuti morskim psom, pri kateri živalim odstranijo plavuti, ostanek pa odvržejo v morje, lahko prispeva k temu, da postane umrljivost morskih psov tako prekomerna, da se veliko staležev morskih psov izčrpa, njihov prihodnji obstoj pa je lahko ogrožen.

(6) Ukrepi za omejitev ali preprečevanje nadaljnjega razvoja prakse rezanja plavuti morskim psom so nujno potrebni, zato je treba prepovedati odstranjevanje plavuti morskih psov na krovu plovil. Zaradi konkretnih težav pri prepoznavanju vrst na podlagi odstranjenih plavuti mora ta prepoved veljati za celoten takson Elasmobranchii, z izjemo odstranjevanja plavuti raž.

(7) Vendar pa je odstranjevanje plavuti z mrtvih morskih psov na krovu lahko dovoljeno, če je namenjeno bolj učinkoviti uporabi vseh delov morskega psa, pri kateri se na krovu ločeno predelajo plavuti in preostali deli morskega psa. V tem primeru mora država članica zastave ob upoštevanju ustreznih pogojev izdati in voditi posebno dovoljenje za ribolov v skladu z Uredbo Sveta (ES) št. 1627/94 z dne 27. junija 1994 o splošnih določbah v zvezi s posebnimi dovoljenji [4] za ribolov.

(8) Da bi zagotovili, da se po odstranitvi plavuti na krovu obdržijo vsi preostali deli morskega psa, morajo kapitani plovil z veljavnim posebnim dovoljenjem za ribolov voditi evidenco o količinah plavuti morskih psov in preostalih delov morskih psov po odstranitvi notranjih organov in glave. To evidenco je treba voditi v dnevniku, kot je predvideno v Uredbi Sveta (EGS) št. 2847/93 z dne 12. oktobra 1993 o vzpostavitvi nadzornega sistema, ki se uporablja za skupno ribiško politiko [5], ali v posebnem registru, če je to primerno.

(9) Težave, ki so posledica prakse rezanja plavuti morskim psom, segajo prek voda Skupnosti. Primerno je, da Skupnost pokaže, da je njena obveznost glede ohranjanja staležev enaka v vseh morskih vodah. Zato mora ta uredba veljati za vsa plovila Skupnosti.

(10) V skladu z načelom sorazmernosti je treba in je ustrezno določiti pravila za odstranjevanje plavuti morskih psov na krovu plovil, da bi dosegli temeljni cilj ohranitve staležev morskih psov. Ta uredba ne presega okvirov, ki so potrebni za doseganje ciljev v skladu s tretjim odstavkom člena 5 Pogodbe –

SPREJEL NASLEDNJO UREDBO:

Člen 1

Področje uporabe

Ta uredba se uporablja za odstranjevanje plavuti morskih psov, hranjenje na krovu, pretovarjanje in iztovarjanje morskih psov ali plavuti morskih psov, ki jih opravljajo:

1. plovila v morskih vodah pod suverenostjo ali jurisdikcijo držav članic;

2. plovila, ki plujejo v drugih morskih vodah pod zastavo držav članic ali so registrirana v državah članicah.

Člen 2

Opredelitve

V tej uredbi se uporabljajo naslednje opredelitve:

1. "plavuti morskega psa" so vse plavuti morskega psa, vključno z repnimi plavutmi, a z izjemo prsnih plavuti raž, ki so sestavni del njihovih kril;

2. "morski pes" je katera koli riba iz taksona Elasmobranchii;

3. "posebno dovoljenje za ribolov" je predhodno pooblastilo za ribolov, izdano in vodeno v skladu z Uredbo (ES) št. 1627/94.

Člen 3

Prepovedi

1. Prepovedano je odstranjevati plavuti morskih psov na krovu plovil in obdržati na krovu, pretovarjati ali iztovarjati plavuti morskih psov.

2. Prepovedano je kupovati, dati v promet ali prodajati plavuti morskih psov, ki so bile odstranjene na krovu, so se obdržale na krovu, se pretovorile ali iztovorile v nasprotju s to uredbo.

Člen 4

Odstopanje in pogoji, povezani z njim

1. Z odstopanjem od člena 3(1) in v skladu z odstavki 2, 3, 4 in 5 tega člena se plovilom s posebnim dovoljenjem za ribolov lahko dovoli, da na krovu odstranijo plavuti z mrtvih morskih psov in da plavuti morskih psov obdržijo na krovu, pretovorijo ali iztovorijo.

2. Navedeno posebno dovoljenje za ribolov se izda samo ribiškim plovilom, ki dokažejo zmožnost uporabe vseh delov morskih psov in utemeljijo potrebo po ločeni predelavi plavuti morskih psov in preostalih delov morskih psov na krovu.

3. Prepovedano je odvreči v morje dele morskih psov, ki ostanejo po odstranitvi plavuti, razen tistih delov, ki nastanejo pri osnovnih procesih predelave, kot so odstranjevanje glave, drobovja in kože.

4. Masa plavuti, ki se obdržijo od ulova, v nobenem primeru ne presega teoretične mase plavuti, ki bi bila sorazmerna s preostalimi deli morskih psov, ki se obdržijo na krovu, pretovorijo ali iztovorijo.

5. Za nadzor uporabe odstavka 4 države članice določijo teoretično razmerje med maso plavuti in teles, pri čemer upoštevajo tip ribolova, vrstno sestavo ter način predelave in skladiščenja. Teoretična masa plavuti v nobenem primeru ne preseže 5 % žive mase ulova morskih psov.

Člen 5

Evidenca

1. Kapitani plovil z veljavnim posebnim dovoljenjem za ribolov vodijo evidenco o masi plavuti morskih psov in preostalih delov morskih psov, ki se obdržijo na krovu, pretovorijo ali iztovorijo.

Ta evidenca se vodi v dnevniku, določenem v členu 6(1) Uredbe (EGS) št. 2847/93, kjer je to primerno. V primeru plovil, za katera ne velja člen 6(1) navedene uredbe, se ta evidenca vodi v posebnem registru, ki ga mora zagotoviti pristojni organ, ki izda posebno dovoljenje za ribolov.

Kadar se ulov morskih psov ne iztovori v celoti, kapitani plovil dopolnijo evidenco v dnevniku z veljavno dokumentacijo o iztovarjanju, pretovarjanju in prodaji plavuti morskih psov ali preostalih delov morskih psov.

Države članice opredelijo, kakšna vrsta dokumentacije šteje za veljavno za ta namen, in sistematično preverjajo evidenco v dnevniku.

2. Da bi omogočili nadzor pristaniških organov nad iztovarjanjem in dokumentacijo iz odstavka 1, kapitani plovila ali njihovi predstavniki z veljavnim posebnim dovoljenjem za ribolov, ki nameravajo iztovoriti plavuti morskih psov ali preostale dele morskih psov izven pristanišč Skupnosti, obvestijo organe države zastave in pristojne organe države, katere pristanišča ali objekte za iztovarjanje bi radi uporabili, vsaj 72 ur pred predvidenim časom prihoda v pristanišče iztovarjanja o ulovu, ki ga hranijo na krovu, ulovu, ki ga nameravajo iztovoriti in predvidenem času prihoda v pristanišče.

Člen 6

Poročila in pregled

1. Države članice pošljejo Komisiji najkasneje do 1. maja izčrpno letno poročilo o izvajanju te uredbe v preteklem letu. V poročilu se opiše spremljanje plovil v zvezi z izpolnjevanjem zahtev členov 3, 4 in 5, posebej pa se navede število posebnih dovoljenj, ki so bila izdana, strokovna podlaga za določitev teoretičnega razmerja med maso plavuti in teles ter dokumentacija, ki šteje za veljavno za namen spremljanja ločenega iztovarjanja plavuti in teles.

2. Po predložitvi drugega letnega poročila držav članic Komisija najkasneje do 1. januarja 2006 poroča Evropskemu parlamentu in Svetu o izvajanju te uredbe in mednarodnem razvoju na tem področju ter predloži, če je primerno, kakršne koli spremembe te uredbe. Kadar bi predlagane spremembe vplivale na teoretično razmerje med maso plavuti in teles, se pri teh spremembah upošteva nasvet Znanstvenega, tehničnega in gospodarskega odbora za ribištvo.

Člen 7

Začetek veljavnosti

Ta uredba začne veljati šestdeseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 26. junija 2003

Za Svet

Predsednik

G. Drys

[1] UL C 331 E, 31.12.2002, str. 121.

[2] Mnenje podano 27. marca 2003 (še ni objavljeno v Uradnem listu).

[3] UL L 358, 31.12.2002, str. 59.

[4] UL L 171, 6.7.1994, str. 7.

[5] UL L 261, 20.10.1993, str. 1. Uredba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

--------------------------------------------------